PRAVILNIK

O SADRŽAJU KRATKOROČNIH AKCIONIH PLANOVA

("Sl. glasnik RS", br. 65/2010)

**Član 1**

Ovim pravilnikom propisuje se sadržaj kratkoročnih akcionih planova.

**Član 2**

Kratkoročni akcioni plan sadrži naročito:

1) podatke o lokaciji (području) povećanog zagađenja;

2) osnovne karakteristike i informacije o zoni ili aglomeraciji;

3) podatke o vrsti i stepenu zagađenja;

4) stanje kvaliteta vazduha;

5) uticaje delatnosti od značaja za planiranje i podatke o izvorima zagađenja;

6) analizu situacije i faktora koji su uticali na pojavu prekoračenja;

7) specifične mere za kratkoročno smanjenje trajanja prekoračenja, sa rokovima za njihovu realizaciju, kao i specifične aktivnosti namenjene zaštiti osetljivih grupa stanovništva, naročito dece;

8) detalje o merama koji se planiraju, sa rokovima za njihovu realizaciju;

9) osnovne uslove i pretpostavke za ostvarivanje planiranih mera i aktivnosti;

10) subjekte nadležne za sprovođenje i realizaciju plana (organi i organizacije);

11) tabele i priloge, listu dokumenata, publikacija i slično kojima se potkrepljuju podaci navedeni u planu.

Kratkoročni akcioni plan sastoji se iz tekstualnog dela, tabelarnog dela i po potrebi planova i mapa.

**Član 3**

Nadležni organ je dužan da u kratkoročnim akcionim planovima odredi specifične mere i u slučaju da postoji opasnost da nivoi zagađujućih materija u vazduhu prekorače jednu ili više koncentracija opasnih po zdravlje ljudi ili da postoji opasnost da se prekorači koncentracija prizemnog ozona opasna po zdravlje ljudi, a nadležni organ proceni, da postoji značajan potencijal da se smanji rizik, trajanje i ozbiljnost takvog prekoračenja, u skladu sa Zakonom o zaštiti vazduha (u daljem tekstu: Zakon).

Specifične mere iz stava 1. ovog člana se kratkoročno preduzimaju uzimajući u obzir lokalne okolnosti (geografske, meteorološke, ekonomske).

**Član 4**

U zavisnosti od svakog pojedinačnog slučaja, kratkoročni akcioni planovi sadrže detalje o delotvornim merama koje se preduzimaju za kontrolu aktivnosti koje doprinose nastanku opasnosti od prekoračenja odgovarajućih graničnih ili ciljnih vrednosti ili koncentracija opasnih po zdravlje ljudi a koje se po potrebi mogu privremeno zaustaviti, u skladu sa Zakonom.

**Član 5**

Specifične mere iz člana 2. stav 1. tačka 7) i člana 3. stav 1. ovog pravilnika obuhvataju naročito mere u vezi sa:

1) saobraćajem: ograničavanje (vremensko ili količinsko) pretakanja goriva, ograničavanje upotrebe opreme koja koristi benzin, korišćenje vidova transporta koji ne zagađuju vazduh (npr. bicikala), upotreba javnog prevoza koji ne zagađuje ili u manjoj meri zagađuje životnu sredinu (trolejbusi, tramvaji, autobusi sa ugrađenim euro-motorima i katalizatorima i autobusi koji kao gorivo koriste prirodni gas), smanjenje snabdevanja gorivom kamionima-cisternama, ograničenje brzine u određenim zonama (npr. za 10-20 km/h), otvaranje jednosmernih ulica, propisivanje ograničenog (npr. par-nepar) režima saobraćaja (izuzev za vozila policije, ministarstva odbrane, vozila za hitne intervencije - hitna pomoć i vatrogasci, javni prevoz, diplomatska vozila i motorna vozila koja poseduju ugrađene euro-motore i katalizatore), adaptacija i režim rada semafora (npr. zeleni talas, obavezno gašenje motornih vozila na crvenom svetlu), zabrana korišćenja određenih puteva za određene vrste vozila i dr.;

2) industrijom: dobrovoljna smanjenja industrijskih aktivnosti, izbacivanje iz upotrebe rastvarača (preporuka da se koriste proizvodi za bojenje na bazi vode), izbegavanje korišćenja baklji u rafinerijama, odlaganje nekih aktivnosti održavanja, odlaganje degasifikacije u proizvodnoj jedinici, upotreba goriva sa malim sadržajem sumpora, zabrana rada industrijskih i drugih objekata koja u tehnološkom procesu koriste čvrsto gorivo i teža lož-ulja, primena najbolje dostupnih tehnika - VAT (preporuka - da pređu u dugoročne mere) i dr.

**Član 6**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".